Kommissionens forordning (EF) nr. 2593/2001

af 28. december 2001

om ændring af forordning (EF) nr. 909/2001, hvad angår registrering af importen af glyphosat fremstillet af en malaysisk og en taiwansk eksporterende producent

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/96 af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab(1), senest ændret ved forordning (EF) nr. 2238/2000(2), særlig artikel 13 og 14,

efter konsultation i det rådgivende udvalg, og

ud fra følgende betragtninger:

A. PROCEDURE

(1) Ved forordning (EF) nr. 368/98(3) indførte Rådet en endelig antidumpingtold på 24 % på importen af glyphosat med oprindelse i Folkerepublikken Kina. Ved forordning (EF) nr. 1086/2000(4) blev den gældende told forhøjet til 48 % i medfør af artikel 12 i forordning (EF) nr. 384/96 (grundforordningen) som et resultat af undersøgelsen af manglende eller utilstrækkelig videresalgs- eller efterfølgende salgsprisbevægelse i Fællesskabet.

(2) Den 26. marts 2001 modtog Kommissionen en anmodning i medfør af artikel 13, stk. 3, i grundforordningen fra European Glyphosate Association (EGA) om en undersøgelse af påstået omgåelse af de antidumpingforanstaltninger, der var blevet indført på importen af glyphosat med oprindelse i Folkerepublikken Kina, med glyphosat afsendt fra Malaysia eller Taiwan. Anmodningen blev indgivet på vegne af et større antal EF-producenter af glyphosat og indeholdt tilstrækkelige beviser med berøring til de faktorer, der er omhandlet i grundforordningens artikel 13, stk. 1.

(3) Kommissionen indledte en undersøgelse af den påståede omgåelse ved forordning (EF) nr. 909/200(5), (indledningsforordningen).

(4) I medfør af artikel 13, stk. 3, og 14, stk. 5, i grundforordningen pålagdes toldmyndighederne ved artikel 2 i indledningsforordningen at registrere importen af glyphosat afsendt fra Malaysia eller Taiwan, uanset om den var angivet som havende oprindelse i Malaysia eller Taiwan eller ej, fra og med den 10. maj 2001.

(5) Artikel 2, stk. 3, i indledningsforordningen fastsætter, at importen fritages for registrering, hvis den ledsages af et toldcertifikat, der attesterer, at importen ikke udgør en omgåelse.

B. ANMODNING OM FRITAGELSE

(6) Kommissionen modtog anmodninger om fritagelse for registrering eller foranstaltninger fra fire ikke-forbundne importører og to samarbejdende eksporterende producenter Crop Protection (M) Sdn Bhd. (Crop Protection) og Sinon Corporation.

(7) Da den påståede omgåelse fandt sted uden for Fællesskabet, var fritagelse for registrering og foranstaltninger afhængig af konklusionerne vedrørende eksportørerne. Kommissionen kunne derfor ikke træffe nogen afgørelse alene på basis af anmodningerne om fritagelse fra individuelle importører. Importørerne vil dog kunne opnå fritagelse for registrering eller foranstaltninger i det omfang, deres import kommer fra eksportører, som er blevet indrømmet en sådan fritagelse.

(8) Enhver afgørelse vedrørende eksportørerne bør på dette stadium begrænses til fritagelse for registrering. Hvis Rådet efterfølgende udsteder en forordning om udvidelse af antidumpingforanstaltningerne i medfør af artikel 13 i grundforordningen, kan det beslutte at fritage visse eksportører fra disse udvidede foranstaltninger.

C. UNDERSØGELSESRESULTATERNE VEDRØRENDE CROP PROTECTION AND SINON CORPORATION

(9) Bl.a. Crop Protection and Sinon Corporation besvarede det spørgeskema, som Kommissionen udsendte til producenterne og eksportørerne i Malaysia og Taiwan, der var nævnt i anmodningen, til de importører i Fællesskabet og eksportører i Folkerepublikken Kina, som Kommissionen var bekendt med, samt til andre interesserede parter, som gav sig til kende inden for den foreskrevne tidsfrist. Kommissionen aflagde kontrolbesøg hos Crop Protection (Klang, Selangor D.E., Malaysia) og Sinon Corporation (Taichung, Taiwan).

(10) Crop Protection forarbejdede indkøbt glyphosatsyre, heraf en del med oprindelse i Folkerepublikken Kina, til salt eller formulerede varer. Virksomhedens indkøb af syre med oprindelse i Folkerepublikken Kina voksede imidlertid mindre end dens indkøb af syre med anden oprindelse og udviste ikke nogen konstant bevægelse (stort fald i 1998, stigning indtil 2000, fald i UP). Størstedelen af forsyningerne med syre med oprindelse i Folkerepublikken Kina blev desuden leveret af Monsanto (M) Sdn. Bhd. (Malaysia)(6), fordi det ikke var i stand til at forsyne Crop Protection med den syre af amerikansk oprindelse, det havde bestilt. Direkte indkøb hos en anden leverandør i Folkerepublikken Kina var af mindre betydning. For at imødekomme kundernes anmodninger begrænsede Crop Protection desuden anvendelsen af syre med oprindelse i Folkerepublikken Kina til fremstilling af glyphosat til eksport til Fællesskabet. Man skønnede derfor, at Crop Protection over for Kommissionen havde godtgjort, at ændringen i handelsmønstret for virksomhedens vedkommende havde en anden gyldig grund en omgåelse af tolden på importen af glyphosat med oprindelse i Folkerepublikken Kina og ikke udgjorde en omgåelse.

(11) Sinon Corporation fremstiller glyphosat fra det indledende stadium i produktionen af glyphosatsyre og formulerer også indkøbt glyphosatsyre, som ikke har oprindelse i Folkerepublikken Kina, og begge operationer gennemføres i Taiwan. Undersøgelsen har vist, at Sinon har eksporteret sit eget fremstillede produkt til Fællesskabet, bortset fra en begrænset mængde formuleret glyphosat indkøbt hos et malaysisk selskab og afsendt direkte fra Malaysia til Fællesskabet. Man skønnede derfor, at Sinon Corporation over for Kommissionen havde godtgjort, at ændringen i handelsmønster for virksomhedens vedkommende havde en anden gyldig grund end omgåelse af tolden på importen af glyphosat med oprindelse i Folkerepublikken Kina og ikke udgjorde en omgåelse.

(12) Set på baggrund af det ovenfor anførte bør registreringen af glyphosat afsendt fra Malaysia og fremstillet af Crop Protection og glyphosat afsendt fra Taiwan og fremstillet af Sinon Corporation ophøre.

(13) I betragtning af, at fritagelsen for registrering indrømmes de eksporterende producenter i denne sag, ansås det for unødvendigt og proportionsløst at kræve af hver af de importører, der importerer varer fra Crop Protection og Sinon Corporation, at de ansøger om et toldcertifikat for fritagelse af deres import for registrering. Kommissionen skønner derfor, at det er hensigtsmæssigt at ændre indledningsforordningens bestemmelser om registrering af import af glyphosat afsendt fra Malaysia eller Taiwan (uanset om den er angivet med oprindelse i Malaysia eller Taiwan eller ej).

(14) Denne forordning bygger på specifikke undersøgelsesresultater vedrørende Crop Protection og Sinon Corporation og foregriber på ingen måde en eventuel beslutning fra Rådets side om at udvide de eksisterende antidumpingforanstaltninger mod glyphosat med oprindelse i Folkerepublikken Kina til at omfatte samme varer afsendt fra Malaysia eller Taiwan (uanset om den er angivet med oprindelse i Malaysia eller Taiwan eller ej).

(15) Interesserede parter blev underrettet om de vigtigste kendsgerninger og betragtninger, i på grundlag af hvilke Kommissionen havde til hensigt at bringe registreringen af importen af glyphosat fremstillet af Crop Protection og glyphosat fremstillet af Sinon Corporation til ophør og fik lejlighed til at fremsætte bemærkninger. Der er ikke modtaget bemærkninger, der vil kunne ændre på ovennævnte konklusioner -

UDSTEDT FØLGENDE FORORDNING:

Artikel 1

Der indsættes følgende stykke i artikel 2 i forordning (EF) nr. 909/2001: "4. Uanset stk. 1, gøres importen af den i stk. 1 omhandlede vare, der fremstilles af følgende virksomheder, ikke til genstand for registrering:

>TABELPOSITION>"

Artikel 2

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. december 2001.

På Kommissionens vegne

Pascal Lamy

Medlem af Kommissionen

(1) EFT L 56 af 6.3.1996, s. 1.

(2) EFT L 257 af 11.10.2000, s. 2.

(3) EFT L 47 af 18.2.1998, s. 1.

(4) EFT L 124 af 25.5.2000, s. 1.

(5) EFT L 127 af 9.5.2001, s. 35.

(6) Forbundet med Monsanto Europe, en af klagerne.